Document ID: 32019D0346

Reference:
1.3.2019
BG
Официален вестник на Европейския съюз
L 62/12
РЕШЕНИЕ (ОВППС) 2019/346 НА СЪВЕТА
от 28 февруари 2019 година
за назначаване на специален представител на Европейския съюз за правата на човека
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 33 и член 31, параграф 2 от него,
като взе предвид предложението на върховния представител на Съюза по въпросите на външните работи и политиката на сигурност,
като има предвид, че:
(1)
На 25 юли 2012 г. Съветът прие Решение 2012/440/ОВППС (1) за назначаване на г-н Stavros LAMBRINIDIS за специален представител на Европейския съюз (СПЕС) за правата на човека. Мандатът на СПЕС изтича на 28 февруари 2019 г.
(2)
Следва да бъде назначен нов СПЕС за правата на човека за срок от 24 месеца,
ПРИЕ НАСТОЯЩОТО РЕШЕНИЕ:
Член 1
Специален представител на Европейския съюз
Г-н Eamon GILMORE се назначава за специален представител на Европейския съюз (СПЕС) за правата на човека до 28 февруари 2021 г. Съветът може да вземе решение мандатът на СПЕС да бъде прекратен по-рано въз основа на оценка на Комитета по политика и сигурност (КПС) и по предложение на върховния представител на Съюза по въпросите на външните работи и политиката на сигурност (ВП).
Член 2
Цели на политиката
Мандатът на СПЕС се основава на целите на политиката на Съюза в областта на правата на човека, определени в Договора за Европейския съюз, Хартата за основните права на Европейския съюз, както и в стратегическата рамка на ЕС за правата на човека и демокрацията и плана за действие на ЕС за правата на човека и демокрацията:
а)
подобряване на ефективността на действията, присъствието и видимостта на Съюза за защита и утвърждаване на правата на човека по света и отправяне на положително послание за правата на човека, по-специално чрез задълбочаване на сътрудничеството и политическия диалог на Съюза с трети държави, със съответните партньори, деловите среди, гражданското общество и международните и регионалните организации, както и чрез действия в рамките на съответните международни форуми;
б)
увеличаване на приноса на Съюза за укрепването на демокрацията и институционалното изграждане, на принципите на правовата държава, доброто управление, зачитането на правата на човека и основните свободи навсякъде по света;
в)
подобряване на последователността на действията на Съюза по отношение на правата на човека и включването на този аспект във всички области на външната дейност на Съюза.
Член 3
Мандат
За постигане на целите на политиката мандатът на СПЕС се състои в следното:
а)
да допринася за изпълнението на политиката на Съюза в областта на правата на човека, по-специално на стратегическата рамка на ЕС за правата на човека и демокрацията и плана за действие на ЕС за правата на човека и демокрацията, както и прилагането на насоките, инструментите и плановете за действие на Съюза в областта на правата на човека, включително чрез формулиране на препоръки в това отношение;
б)
да допринася за изпълнението на определените от Съвета позиции на Съюза в областта на международното хуманитарно право за насърчаване на спазването на международното хуманитарно право;
в)
да допринася за изпълнението на определените от Съвета позиции на Съюза за насърчаване на подкрепата за международното наказателно правосъдие, по-специално Решение 2011/168/ОВППС на Съвета (2) относно Международния наказателен съд;
г)
да спомогне за установяването на по-силен европейски глас чрез диалози по правата на човека с правителствата на трети държави и с международните и регионалните организации, както и с организациите на гражданското общество и други заинтересовани страни, с цел да се осигури ефективност и видимост на политиката на Съюза в областта на правата на човека; да води важни диалози по правата на човека с трети държави.
д)
да допринася за по-голямата последователност и съгласуваност на политиките и действията на Съюза в областта на защитата и утвърждаването на правата на човека,, по-специално като дава принос за определянето на политиките на Съюза в съответните области.
е)
да допринася, в консултация с държавите членки, за по-голямата последователност и съгласуваност на позициите на Съюза, посочени в букви б) и в).
Член 4
Изпълнение на мандата
1.   СПЕС отговаря за изпълнението на мандата, като действа под ръководството на ВП.
2.   КПС поддържа тесни връзки със СПЕС и е основното му звено за контакт със Съвета. КПС предоставя стратегически насоки и политическо ръководство на СПЕС в рамките на мандата, без да се засягат правомощията на ВП.
3.   СПЕС работи при тясна координация с Европейската служба за външна дейност (ЕСВД) и съответните ѝ отдели с цел да се осигури последователност и съгласуваност на тяхната работа в областта на правата на човека.
Член 5
Финансиране
1.   Референтната сума, предназначена за покриване на свързаните с мандата на СПЕС разходи за периода от 1 март 2019 г. до 28 февруари 2021 г. е в размер на 2 100 270,50 EUR.
2.   Управлението на разходите се извършва в съответствие с процедурите и правилата, приложими към общия бюджет на Съюза.
3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
Член 6
Формиране и състав на екипа
1.   В рамките на своя мандат и предоставените финансови средства СПЕС отговаря за формирането на екипа си. Екипът включва експерти по специфични въпроси на политиката съобразно изискванията на мандата. СПЕС своевременно предоставя на Съвета и Комисията информация за състава на екипа.
2.   Държавите членки, институциите на Съюза и ЕСВД могат да предлагат командироването на служители, които да работят със СПЕС. Възнаграждението на тези командировани служители се поема съответно от изпращащата държава членка, изпращащата институция на Съюза или ЕСВД. Експертите, командировани от държавите членки в институциите на Съюза или в ЕСВД, могат също да бъдат командировани за работа със СПЕС. Договорно наетите членове на международния персонал са граждани на държава членка.
3.   Целият командирован персонал остава под административното ръководство съответно на изпращащата държава членка, изпращащата институция на Съюза или ЕСВД и изпълнява задълженията си и действа в интерес на изпълнението на мандата на СПЕС.
4.   Персоналът на СПЕС се разполага в същите помещения като съответните отдели на ЕСВД или делегациите на Съюза, така че да се гарантира съгласуваността и последователността на дейностите им.
Член 7
Сигурност на класифицираната информация на ЕС
СПЕС и членовете на екипа на СПЕС спазват принципите и минималните стандарти за сигурност, установени с Решение 2013/488/ЕС на Съвета (3).
Член 8
Достъп до информация и логистична подкрепа
1.   Държавите членки, Комисията, ЕСВД и Генералният секретариат на Съвета осигуряват достъпа на СПЕС до всяка информация от значение за него.
2.   Делегациите на Съюза и дипломатическите представителства на държавите членки при необходимост осигуряват логистична подкрепа на СПЕС.
Член 9
Сигурност
В съответствие с политиката на Съюза за сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, в съответствие с мандата на СПЕС и въз основа на обстановката от гледна точка на сигурността в района, за който отговаря, за сигурността на целия персонал под прякото ръководство на СПЕС, по-специално като:
а)
изготвя специфичен план за сигурност, основан на насоките на ЕСВД, който включва специфични физически, организационни и процедурни мерки за сигурност, уреждащи управлението на безопасното придвижване на персонала към и в рамките на района, за който отговаря, както и управлението на инциденти, свързани със сигурността, и който предвижда план за действие при извънредни обстоятелства и план за евакуация;
б)
гарантира, че целият персонал, разположен извън Съюза, е застрахован за висок риск съобразно условията в района, за който отговаря;
в)
гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района, за който отговаря, въз основа на степента на риск, определена за този район от ЕСВД;
г)
гарантира, че се изпълняват всички приети препоръки, направени в резултат на извършените редовни оценки на сигурността, и представя на Съвета, ВП и Комисията писмени доклади относно тяхното изпълнение, както и относно други свързани със сигурността въпроси, в рамките на докладите за напредъка и доклада за изпълнението на мандата.
Член 10
Докладване
СПЕС представя редовни устни и писмени доклади на ВП и КПС. При необходимост СПЕС докладва и пред работни групи на Съвета, и по-специално работна група „Права на човека“. Редовните доклади се разпространяват чрез мрежата COREU. СПЕС може да представя доклади и пред Съвета по външни работи. В съответствие с член 36 от Договора СПЕС може да участва в информирането на Европейския парламент.
Член 11
Координация
1.   СПЕС допринася за единството, съгласуваността и ефикасността на действията на Съюза и спомага за съгласуваното използване на всички инструменти на Съюза и действия на държавите членки с цел да бъдат постигнати целите на политиката на Съюза. Действията на СПЕС се координират при необходимост с тези на държавите членки и на Комисията, както и с други СПЕС. СПЕС провежда редовни брифинги пред мисиите на държавите членки и делегациите на Съюза.
2.   На място се поддържат тесни връзки с ръководителите на мисии на държавите членки, с ръководителите на делегации на Съюза, както и с ръководителите или командващите мисии и операции по линия на общата политика за сигурност и отбрана и при необходимост с други СПЕС. Те полагат всички усилия, за да съдействат на СПЕС при изпълнението на мандата му.
3.   Освен това СПЕС осъществява връзка и се стреми да се допълва и да си взаимодейства с други участници на международно и регионално ниво както в щабовете, така и на място. СПЕС поддържа редовни контакти с организациите на гражданското общество както в щабовете, така и на място.
Член 12
Преглед
Изпълнението на настоящото решение и неговата съгласуваност с други действия на Съюза подлежат на редовен преглед. СПЕС представя на Съвета, ВП и Комисията редовни доклади за напредъка, а до 30 ноември 2020 г. — цялостен доклад за изпълнението на мандата.
Член 13
Влизане в сила
Настоящото решение влиза в сила в деня на приемането му.
Прилага се от 1 март 2019 г.
Съставено в Брюксел на 28 февруари 2019 година.
За Съвета
Председател
G. CIAMBA
(1)  Решение 2012/440/ОВППС на Съвета от 25 юли 2012 г. за назначаване на специален представител на Европейския съюз за правата на човека (ОВ L 200, 27.7.2012 г., стр. 21).
(2)  Решение 2011/168/ОВППС на Съвета от 21 март 2011 г. относно Международния наказателен съд и за отмяна на Обща позиция 2003/444/ОВППС (ОВ L 76, 22.3.2011 г., стр. 56).
(3)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).

Summary:
Специалните представители на ЕС за правата на човека
Специалните представители на ЕС за правата на човека
 
РЕЗЮМЕ НА:
Решение (ОВППС) 2019/346 за назначаване на специален представител на Европейския съюз за правата на човека
КАКВА Е ЦЕЛТА НА ТОВА РЕШЕНИЕ?
С него се назначава специален представител на Европейския съюз (СПЕС) за правата на човека.
ОСНОВНИ АСПЕКТИ
Ролята на СПЕС е да насърчава целите на политиката на Европейския съюз (ЕС) за правата на човека, определени в договорите на ЕС, Хартата на основните права и Стратегическата рамка на ЕС относно правата на човека и демокрацията. Те включват:повишаване на ефективността, присъствието и видимостта на ЕС в защитата и насърчаването на правата на човека, по-специално чрез действия в съответните международни форуми и чрез сътрудничество и политически диалог със държави извън ЕС;съответните партньори;деловите среди;гражданското общество;международните и регионалните организации;увеличаване на приноса на ЕС за укрепване на демокрацията и изграждането на институции, върховенството на закона, доброто управление и зачитането на правата на човека и основните свободи в световен мащаб;подобряване на съгласуваността на действията на ЕС по отношение на правата на човека и интеграцията на тези права във всички области на отношенията му с други държави.СПЕС отговаря за реализирането на тези политически цели и действа под ръководството на върховния представител на Съюза по въпросите на външните работи и политиката на сигурност. Комитетът по политика и сигурност (КПС) на Съвета предоставя стратегически насоки и политически указания на представителя и е неговия или нейното основно лице за контакт със Съвета на Европейския съюз. Освен това СПЕС работи в тясно сътрудничество с Европейската служба за външна дейност (ЕСВД) с цел осигуряване на съгласуваност и последователност в съответната им работа в областта на правата на човека.
СПЕС отговаря за назначаването на своя екип и гарантира, че той разполага с необходимите експертни познания, необходими за изпълнението на задачите му. Членовете на екипа са командировани от институции на ЕС, държави от ЕС и ЕСВД и трябва да изпълняват своите задължения и да действат в интерес на мандата на СПЕС.
СПЕС трябва да вземе всички разумно приложимо мерки за сигурността на всички служители, които са под прякото му ръководство.
СПЕС докладва редовно на:върховния представител на Съюза по въпросите на външните работи и политиката на сигурност;КПС;работната група „Права на човека“ на Съвета.Докладите се разпространяват чрез мрежата COREU.
Първоначалното решение е изменяно и разширявано няколко пъти, последно през 2018 г. С Решение (ОВППС) 2018/225 на СПЕС се предоставя бюджет от EUR 894 178 за периода до 28 февруари 2019 г., когато изтича мандатът на представителя.
ОТКОГА СЕ ПРИЛАГА РЕШЕНИЕТО?
Прилага се от 1 март 2019 г.
ОБЩА ИНФОРМАЦИЯ
За допълнителна информация вж.:Специални представители на ЕС (Европейската служба за външна дейност)Стратегическа рамка и план за действие на ЕС относно правата на човека и демокрацията (Съвет на Европейския съюз).
ОСНОВЕН ДОКУМЕНТ
Решение (ОВППС) 2019/346 на Съвета от 28 февруари 2019 г. за назначаване на специален представител на Европейския съюз за правата на човека (ОВ L 62, 1.3.2019 г., стр. 12—15)
СВЪРЗАНИ ДОКУМЕНТИ
Решение на Съвета 2012/440/ОВППС от 25 юли 2012 г. за назначаване на специален представител на Европейския съюз за правата на човека (OВ L 200, 27.7.2012 г., стр. 21—23)
Последващите изменения на Решение 2012/440/ОВППС са инкорпорирани в основния текст. Тази консолидирана версия е само за документална справка.
Решение (ОВППС) 2015/260 на Съвета от 17 февруари 2015 г. за удължаване на мандата на специалния представител на Европейския съюз за правата на човека (OВ L 43, 18.2.2015 г., стр. 29—32)
Вж. консолидираната версия.
Решение (ОВППС) 2017/346 на Съвета от 27 февруари 2017 г. за удължаване на мандата на специалния представител на Европейския съюз за правата на човека (ОВ L 50, 28.2.2017 г., стр. 66—69)
Вж. консолидираната версия.
Решение (ОВППС) 2018/225 на Съвета от 15 февруари 2018 г. за изменение на Решение (ОВППС) 2017/346 за удължаване на мандата на специалния представител на Европейския съюз за правата на човека (OВ L 43, 16.2.2018 г., стр. 14)
последно актуализация 24.08.2018